b'\n_START_ARTICLE_\nTorneig de Roland Garros\n_START_SECTION_\nHist\xc3\xb2ria\n_START_PARAGRAPH_\nVa iniciar-se com un torneig tenn\xc3\xadstic a escala nacional el 1891, \xc3\xa9s a dir, nom\xc3\xa9s per a tennistes pertanyents a clubs de tennis francesos. El 1897 fou la primera ocasi\xc3\xb3 en qu\xc3\xa8 es va disputar tamb\xc3\xa9 per la categoria femenina. Inicialment, el Championnat de France International de Tennis es disputava sobre gespa. Paral\xc2\xb7lemament, entre els anys 1912 i 1923, es va disputar un campionat sobre terra batuda al Stade Fran\xc3\xa7ais a Saint-Cloud obert a tennistes internacionals, que s\'anomenava World Hard Court Championships. En aquest torneig hi van participar part dels tennistes m\xc3\xa9s importants de l\'\xc3\xa8poca com Tony Wilding o Bill Tilden. L\'any 1924 no es va disputar el torneig perqu\xc3\xa8 va coincidir amb la celebraci\xc3\xb3 dels Jocs Ol\xc3\xadmpics de Par\xc3\xads._NEWLINE_A partir de 1925 es va obrir definitivament a tennistes de tot el m\xc3\xb3n disputant-se sobre una superf\xc3\xadcie de gespa i terra batuda, alternativament entre el Racing Club de France i l\'Stade Fran\xc3\xa7ais. El 1927, Fran\xc3\xa7a va guanyar la Copa Davis als Estats Units, per tal defensar el t\xc3\xadtol, la federaci\xc3\xb3 francesa va decidir construir un nou estadi a Porte d\'Auteuil anomenat Stade Roland Garros. L\'Stade de France va cedir el terreny a la federaci\xc3\xb3 amb la condici\xc3\xb3 que el nou estadi s\'anomen\xc3\xa9s Roland Garros en honor a l\'heroi franc\xc3\xa8s de la Primera Guerra Mundial. La pista fou fabricada amb terra batuda per alterar el rebot de la pilota aix\xc3\xad com l\'aproximaci\xc3\xb3 dels jugadors, amb l\'objectiu d\'afavorir l\'equip franc\xc3\xa8s, que es coneixia amb el nom de The Four Musketeers (Ren\xc3\xa9 Lacoste, Jean Borotra, Henri Cochet i Jacques Brugnon). Les pistes principals del complex s\'anomenen Philippe Chatrier i Suzanne Lenglen._NEWLINE_Entre el 1945 i el 1947 es va celebrar despr\xc3\xa9s de Wimbledon esdevenint el tercer Grand Slam de la temporada. El 1968, el campionat franc\xc3\xa8s fou el primer torneig de tennis de Grand Slam en esdevenir "obert", permetent la competici\xc3\xb3 de jugadors amateurs i professionals._NEWLINE_Des de 1981 s\'entreguen els premis: Prix Orange (premi taronja, per al tennista m\xc3\xa9s simp\xc3\xa0tic amb la premsa o actitud m\xc3\xa9s esportiva), Prix Citron (premi llimona, per al tennista amb m\xc3\xa9s personalitat o m\xc3\xa9s antip\xc3\xa0tic) i Prix Bourgeon (premi brot, per al tennista revelaci\xc3\xb3). Des de 2007, l\'organitzaci\xc3\xb3 guardona amb el mateix premi econ\xc3\xb2mic les categories masculina i femenina en totes les rondes.\n_START_SECTION_\nPremis\n_START_PARAGRAPH_\nEl trofeu entregat als vencedors de cada categoria est\xc3\xa0 dedicat una persona en concret: l\'individual mascul\xc3\xad s\'anomena Coupe des Mousquetaires, l\'individual femen\xc3\xad s\'anomena Coupe Suzanne Lenglen, el doble mascul\xc3\xad Coupe Jacques Brugnon, el doble femen\xc3\xad Coupe Simone Mathieu i el doble mixt Coupe Marcel Bernard. Tots els trofeus estan fets d\'argent pur amb decoracions i gravats, de manera que el nom de cada guanyador \xc3\xa9s inscrit en una de les cares. Els vencedors reben posteriorment una r\xc3\xa8plica tamb\xc3\xa9 d\'argent pur. El premi econ\xc3\xb2mic per als dos vencedors individuals \xc3\xa9s d\'1.060.000 \xe2\x82\xac.'